  Виталий Пронин 28-тӥ оштолэзе Эшъяськон юртын ортчиз нылпи садэ ветлӥсьёслэн «Выжы-выжы-выжыкыл» нырысетӥ элькун фестивальзы. Удмурт шаерысь пӧртэм выжы калыкъёслэн выжыкылъёссылы сӥзем ужрадэз ортчытӥз «Удмурт нылкышно кенеш» Эшъяськон юрт, Нациосын ужан политикая министерство но «Удмурт Кенеш» юрттэмъя.- Татчы лыктэмзылэсь азьло Ижысь 21 но Глазовысь 5 нылпи садъёс ветлӥсь пиналъёс куспын «Выжы-выжы-выжыкыл» ӵошатскон ортчиз, - вера «Удмурт нылкышно кенеш» огазеяськонэн кивалтӥсь Надежда Степанова. - Устоосыз пӧлысь устоосыз, Ижысь 5 садысь пиналъёс но Глазовысь 46-тӥ садэ ветлӥсь пиналъёс, финалэ шедизы. Быгатонлыксы котыр ласянь адӟиське. Кырӟаны-вераны но выжыкылын шудэмзэс гинэ жюри ӧз дунъя, со эскериз дӥськутсэс но, удмурт кылын вераськыны быгатэмзэс но.Ужрадэз усьтыны оскизы Ижысь 46-тӥ, 106-тӥ но 48-тӥ нылпи садэ ветлӥсь тэшкылиослы. 275-тӥ садысь пиналъёс тужгес но покчиосыз вал – 4 аресазы мынӥсьёс удмурт кылын мусо верасько. 208-тӥ садысь пиналъёс быгатыса шудӥзы «Шыр - лэчыт быж» чуваш выжыкылэз.Сцена вылэ потаз 112-тӥ нылпи садысь Ангелина Иванова. Солы 3 арес гинэ ай. Нош кыӵе дӥсьтыса но быгатыса удмурт кылын вераське. Со туж чебер быдэстӥз «Италмас» кырӟанэз. - Ми та ужрадэ туж шумпотыса пыриськимы, - фестиваль сярысь мылкыдзэ вера Глазовысь 46-тӥ нылпи садысь воспитатель Нина Югай. - Кудзэ выжыкылэз бырйыны ик ӧм валалэ. Но дугдӥмы удмуртэз вылэ ик. - Ваньзэ сямен ик калык выжыкылъёсты удмурт кылэ берыктӥллям асьсэос воспитательёс, - вера Ижысь 208-тӥ нылпи садысь удмурт кыллы дышетӥсь Ольга Аркашева. - Соос туж ӟеч пӧрмиллям. Нылпиос выжыкылъёсты сыӵе быгатыса шудо, пырак, ява, асьсэос ик отчы пыро кадь. Любовь Тихонова Туспуктӥз Денис Ломаев Теги: гердудмурткенеш Нылпиос  